J. Mikolaj, poslanec: (2005-01-18):
Súhlasím s tým, že prevádzkový model je nevyhnutné vypracovať už teraz, a nie až po dokončení budovy, súhlasím tiež s tým, že prevádzkový model môže ovplyvniť aj štruktúru investorov, ale nesúhlasím s tým, že vláda nevie zohnať peniaze. Však si len zoberme štátny rozpočet a to, ako sa napĺňal. Pán minister hospodárstva, je tu, zdvihol telefón, obvolal svojich ľudí v štátnych monopoloch a okamžite boli 2 mld. na svete, čím zas zosmiešnil ministra financií. Som presvedčený, že keby pán minister zdvihol telefón ešte raz, aj bez zvýšeného hlasu by tých 800 mil. vyzbieral. A ak by ich náhodou nevyzbieral, je otázka, prečo sa tieto peniaze nezahrnuli do štátneho rozpočtu, keď sa oproti minulému roku na výdavky dalo viac o 10 mld. Sk. Veď len na Železnice Slovenskej republiky sa pridalo oproti minulému roku 1,5 mld. Sk, čo je nárast o 33 %, pričom ekonomicky oprávnené náklady tvoria nárast maximálne 8 %, čo je okolo 550 mil. korún, nehovoriac o tom, že schválená reforma Železníc hovorila o znižovaní nákladov vo verejnom záujme. Tak sa pýtam, čo to bolo za reformu a prečo na jednej strane išla miliarda tam, kde ju netreba, a na druhej strane sa povie, že štát nie je schopný zohnať 800 mil. Sk na dostavbu Národného divadla. Pýtam sa, kde je tu logika. V navrhnutom modeli je však aj viacero ďalších pozoruhodných vecí, je to napr. nadobudnutie 49 % akcií za 1-miliónový akcionársky vstup, čo je 0,03 % z podielu štátu. Za to dostane akcionár 49 %. Nie je vôbec uvedené, koľko bude spoločnosť Truthheim vlastniť po navýšení základného imania na výšku 800 mil. Sk, ďalej, prečo sa akcionárske práva prenášajú na ministerstvo hospodárstvo a neostanú na ministerstve kultúry. Veď ako sa uvádza v memorande, pre zachovanie kultúrneho dedičstva bude pomer hlasovacích práv v akciovej spoločnosti Divadlo 51 % pre ministerstvo hospodárstva a 49 % pre súkromného podnikateľa Truthheim. Pýtam sa: To bude ministerstvo hospodárstva zabezpečovať zachovanie kultúrneho dedičstva? Ďalej, zastúpenie v dozornej rade má byť 1: 1. Kde sú práva väčšinového vlastníka? Ďalej, štát sa zaväzuje, že si bude prenajímať divadelné priestory, ale musí tak urobiť minimálne v objeme 50 mil. až 80 mil. Sk. Ak to neurobí, tak sa hrať divadlo nebude. Ďalej, štát sa zaväzuje, že za čiastkovú kompenzáciu bude považovať 10 až 25 % hodnoty rozostavanej nehnuteľnosti, čo je 300 mil. až 750 mil. Sk. To všetko je napísané v memorande. Nebudem však celý model dopodrobna rozoberať, pretože verím, že sa nebude uskutočňovať. I keď sám na komisie neverím, pretože tam, kde nie je systém, nastupuje komisia, cez to všetko dúfam, že táto komisia, ktorá sa zriadila, model zavrhne. Vážený pán minister, teraz myslím na pána ministra hospodárstva, nie je všetko o modeli kúpa, predaj, provízia. Myslím tým províziu oficiálnu zdanenú. Vo vašich nástrojoch sa táto provízia volá poradca. Investičné projekty majú svoje zákonitosti, ktorými sa uskutočňujú. Tie ste však nepoužili. Ja osobne ani nedávam vinu vám za predložený finančný model, lebo ten je vlastný vášmu rozmýšľaniu a je založený na biznise. Nechápem však, prečo ministerstvo kultúry nevypracovalo a nepredložilo vlastný model dostavby a prevádzky, v ktorom by bolo definované, koľko pôjde na kultúru, koľko pôjde na podnikateľské zámery a koľko musí doplatiť štát, povedzme, vo verejnom záujme. Tým, že takýto model vypracovaný nie je, sa zdá, že ten model, čo predložil pán minister hospodárstva, je jediný možný. A to nie je pravda. Zabezpečenie prostriedkov na výstavbu teda zo strany štátu nemôže byť problém. Pokiaľ ide o druhú časť prístupu k Národnému divadlu, a to otázku národného povedomia, tak si dovolím tvrdiť, že to je na Slovensku snáď niekde úplne v suteréne, pretože neverím, keby podobný problém bol, povedzme, v Maďarsku alebo v Poľsku, alebo v Čechách, že by takýto problém sa mohol takýmto biznis projektom, biznis plánom riešiť. Naopak, som presvedčený, že keby národné povedomie na Slovensku bolo podstatne silnejšie, ako je, tak ani predseda maďarskej vlády by si nedovolil to, čo si dovolil, ani reakcie Strany maďarskej koalície by neboli také, aké sú, myslím, teraz trošku odbočím, ohľadom autonómie. A aj reakcia vlády na to prvý týždeň nebola žiadna. A poviem to otvorene, keby nebolo pána Slotu, tak možno doteraz by na to nebola reakcia na Slovensku žiadna. Ďakujem pekne. (Potlesk.)